Det Europæiske Regionsudvalgs udtalelse — Den Europæiske Hav- og Fiskerifond (EHFF) efter 2020 — Investering i Europas kystsamfund

(2018/C 361/03)

Ordfører: Alberto NÚÑEZ FEIJÓO (ES/EPP), præsident for den selvstyrende region Galicien

POLITISKE ANBEFALINGER

DET EUROPÆISKE REGIONSUDVALG (RU)

1. Det Europæiske Regionsudvalg glæder sig over debatten om en generel fond med det formål at styrke Europas kystområder socialt, miljømæssigt og økonomisk og udvikle den maritime sektor og fiskerisektoren samt den blå økonomi, der er knyttet til kyst- og havområderne, herunder navnlig ikkebymæssige kyststrækninger;

2. sætter pris på, at denne debat om fremtiden for Den Europæiske Hav- og Fiskerifond (EHFF) lanceres på et afgørende tidspunkt for kystregionerne i Europa, der står over for en række store udfordringer såsom omdefinering af den flerårige finansielle ramme og brexit. RU værdsætter desuden, at man derigennem vil kunne rette op på de begrænsninger, der er konstateret i driften af den nuværende fond, skønt dette må ske i en meget tidlig fase, praktisk taget lige efter fondens oprettelse;

3. henleder opmærksomheden på betydningen af den europæiske havfiskerisektor, som omfatter over 85 000 fartøjer, beskæftiger over 340 000 personer i hele produktionskæden og håndterer over 6 mio. ton fisk og skaldyr hidrørende fra fiskeri og opdræt. RU fremhæver fiskerisektorens store socioøkonomiske betydning for mange kystregioner, som i vid udstrækning er afhængige af den, og hvor den har stærke bånd til den lokale kultur og traditioner;

4. fremhæver den fælles fiskeripolitiks og den integrerede havpolitiks indflydelse på fastlæggelsen af fiskeriets fremtid i Europa ved at målrette den mod miljømæssigt, socialt og økonomisk bæredygtige aktiviteter;

5. anerkender den store betydning, som de tidligere finansielle programmer har haft for den ikketraumatiske omstilling af sektoren — som har gennemført en prisværdig stor tilpasningsindsats — og for opnåelsen af en avanceret forarbejdningssektor, der er konkurrencedygtig på verdensplan;

6. henleder opmærksomheden på de problemer, der følger af gennemførelsen af den fælles fiskeripolitik, såsom afvikling af udsmid og opnåelse af det maksimalt bæredygtige udbytte (MSY), hvortil kommer dem, der følger af brexit, og de nye daglige udfordringer på markedet og i forbindelse med den globale produktion af marine proteiner, i lyset af behovet for at forsyne vore markeder med sunde og sikre produkter og dæmme op for indførslen af udenlandske produkter, som ikke er tilstrækkeligt kontrolleret;

7. gør opmærksom på fiskeriets samfundsmæssige betydning i hele EU, navnlig inden for to områder: fødevarer og klima. Fiskeriet bidrager til EU's fødevareuafhængighed ved at sikre borgerne og således forbrugerne produkter, der opfylder høje fødevaresikkerhedsmæssige krav, og ved at overholde principperne om god fiskeri- og akvakulturforvaltning. Udvalget minder desuden om, at fødevarer er en vigtig EU-kompetence som fastsat i EUF-traktaten, og at fællesskabsmarkedet er afhængigt af importen af fisk og skaldyr. Udvalget gør opmærksom på, at fødevarer er FN's bæredygtighedsmål nr. 2, bifalder initiativet om udarbejdelse af rapporten »Food from the oceans« og opfordrer til, at man følger anbefalingerne heri. Ved at investere i fartøjer og havne bidrager fiskerisektoren til at mindske CO 2 -emissionerne og brugen af fossile brændstoffer.

En sektor med et potentiale og en dynamik, som fortjener støtte under de stadige omskiftelser

8. Det Europæiske Regionsudvalg anser det for vigtigt at sørge for, at der afsættes de nødvendige budgetmidler til støtte for de ændringer, der følger af den fælles fiskeripolitik, og for at kunne håndtere de udfordringer, som har indvirkning på den maritime sektor og fiskeriet;

9. opfordrer Kommissionen til som led i den nye flerårige finansielle ramme at fremlægge et forslag vedrørende EHFF, der er tilstrækkeligt omfattende til at opfylde målene for den fælles fiskeripolitik (FFP), giver mulighed for investeringer i kystsamfund under omstilling og tager hensyn til fiskeriets eksterne dimension;

10. anmoder om, at målene for EHFF først og fremmest tager sigte på den maritime sektor og fiskerisektoren, bæredygtig saltvands- og ferskvandsakvakultur samt deres betydning, og at man ikke — som påpeget ved flere lejligheder — prioriterer at erstatte dem med andre aktiviteter, eftersom alle maritime aktiviteter kan eksistere side om side. RU mener, at fiskeriet kan bevare sin traditionelle karakter og samtidig have en fremtid for sig, og det er derfor vigtigt at gøre fiskerierhvervet mere attraktivt. Nærmere bestemt anmoder RU om, at EHFF målrettes mod fiskerisektoren og bæredygtig saltvands- og ferskvandsakvakultur og får til opgave at opfylde målene for den fælles fiskeripolitik, navnlig ved at støtte det ikkeindustrielle kystfiskeri, yde incitamenter til de unge generationer, tilstræbe at gøre fiskerierhvervet mere attraktivt og styrke EU's kystsamfund. Derfor ser RU gerne, at Den Europæiske Hav- og Fiskerifond udformes, så den støtter nye typer aktiviteter og udvikling af erhvervet, og at statsstøttereglerne støtter en sådan indsats;

11. gør endnu en gang opmærksom på, at de berørte parter støtter opfordringen til oprettelse af et finansielt EU-instrument på det maritime og miljømæssige område for at yde støtte til nye og allerede fungerende virksomheder i form af lån og bankgarantier. RU er tilfreds med, at fiskeriet er blandt de prioriterede foranstaltninger i Juncker 2.0-planen, og forventer, at denne tilgang fortsættes efter 2020;

12. anmoder om, at EHFF efter 2020 kommer til at omfatte en stærkere territorial dimension af de førte politikker og støtter Europas kystsamfund i deres eventuelle omstilling for at fremme en diversificering af de traditionelle maritime sektorer ved at støtte investeringer i supplerende aktiviteter såsom fiskerestauranter, der tilbyder den lokale fangst, samt miljømæssige, kulturelle og uddannelsesrelaterede tjenester i fiskerisektoren;

13. understreger behovet for, at de midler, der stilles til rådighed for lokal udvikling, opretholdes og forhøjes, eftersom lokaludviklingsstrategier styret af lokalsamfundet har vist sig at være en succes for små samfund, idet de yder finansiel støtte til lokalt ejerskab og økonomisk diversificering også uden for fiskerisektoren.

Den nuværende EHFF: en vigtig støtte med modstridende mål og en langsommelig gennemførelse

14. Det Europæiske Regionsudvalg anerkender betydningen af den nuværende EHFF og bifalder dens opbygning med to særskilte hovedområder, ét vedrørende den fælles fiskeripolitik og ét vedrørende den integrerede havpolitik IMP, som ikke interfererer med hinanden;

15. henstiller til, at der vedtages specifikke foranstaltninger og forvaltningsordninger for regionerne i den yderste periferi under EU's nye programmer til støtte for en bæredygtig udvikling af fiskerisektoren og andre sektorer i den blå økonomi i disse regioner, under hensyntagen til artikel 349 i traktaten om Den Europæiske Unions funktionsmåde. Sådanne foranstaltninger bør være en del af et særligt instrument, som omfatter ordningen for godtgørelse af meromkostninger ved afsætning af fiskerivarer og akvakulturprodukter i regionerne i den yderste periferi, som i øjeblikket er omfattet af EHFF;

16. beklager, at der gik lang tid, før fonden blev taget i brug, og at der følgelig har været store forsinkelser i tildelingen og anvendelsen af midlerne. RU mener, at denne langsommelighed skyldes den forsinkede godkendelse af fonden, den langsommelige procedure for validering af de operationelle programmer og den omstændelige og uklare definition af støtteberettigede aspekter;

17. opfordrer til at forbedre proceduren for gennemførelse og anvendelse af EHFF's økonomiske midler for at indhente forsinkelserne. RU opfordrer til at forstærke indsatsen for at stille den økonomiske støtte til rådighed for at hæve den samlede gennemførelsesprocent for fonden, som i november 2017 udgjorde blot 2,7 %;

18. peger på behovet for fremover at sikre større sammenhæng i den programplanlægning og strukturering, som skaber midlertidige afvigelser mellem mål og midler knyttet til den fælles fiskeripolitik. RU mener, at det er nødvendigt at udforme en klar strategi for anvendelsen af midlerne, inden der tages fat på de udfordringer der vil være forbundet med målsætninger såsom MSY og afviklingen af udsmid;

19. bifalder, at der afsættes betydelige midler til lokaludviklingsstrategier styret af lokalsamfundet, og anser det for hensigtsmæssigt og relevant at støtte foranstaltninger til fremme af miljømæssig bæredygtighed og til forbedring af konkurrenceevnen i EU's maritime sektor og fiskerisektor.

Betydningen af en ny specifik horisontal fond

20. Det Europæiske Regionsudvalg påpeger, at Europa i budgetprocessen ikke må overse de »små« politikområder såsom den fælles fiskeripolitik. RU gør opmærksom på, at EHFF er vigtig for kystsamfundene, da denne fond hjælper dem med at diversificere deres økonomier, støtter fiskerne i deres omstilling til et bæredygtigt fiskeri og finansierer projekter, som skaber nye arbejdspladser og forbedrer livskvaliteten i Europas kystområder;

21. er enigt i det udbredte ønske om, at den nye EHFF når op på en minimumsandel på 1 % af den flerårige finansielle ramme efter 2020 ( 1 ) , ved at de nuværende 0,53 %, som i dag er afsat til fiskeri og akvakultur, forhøjes med 0,47 % til den integrerede havpolitik. RU har den faste holdning, at Det Forenede Kongeriges beslutning om at forlade EU ikke må bruges som påskud for at beskære den fremtidige finansiering af EHFF, eftersom brexit medfører store udfordringer for miljøbeskyttelsen, fiskeriet og afsætningen;

22. understreger behovet for at opstille nye mål, som bidrager til at styrke aktiviteterne i den maritime sektor og fiskerisektoren og sikre deres rentabilitet. Der bør lægges vægt på at fremme og opnå et passende generationsskifte, og det vil derfor være nødvendigt at prioritere budgetstøtte til uddannelse og adgang til erhvervet gennem erhvervelse eller udskiftning af fartøjer, idet dette ikke medfører en forøgelse af fiskeriindsatsen;

23. opfordrer til, at en forbedring af sømænds sikkerhed og opholdsfaciliteter gøres til en vigtig prioritet i den fremtidige EHFF som led i dens bidrag til gennemførelsen af de tyve principper i den europæiske søjle for sociale rettigheder;

24. gentager det udbredte ønske om, at der ydes støtte og tilskyndes til modernisering af fiskerflåden for at undgå de ulemper, der følger af forældede fartøjer, idet gennemsnitsalderen for fiskerfartøjerne i EU er 22,6 år. Denne modernisering bør opmuntres, uden at fiskeriindsatsen øges, og først og fremmest tage sigte på at forbedre sikkerheden (såsom brandsikringen), arbejdsforholdene og opholdsfaciliteterne ombord;

25. mener, at EHFF bør hjælpe fiskeri- og akvakultursektoren med at bidrage til EU's klimamål ved at gennemføre innovative investeringer på alle områder (motorisering, aerodynamik osv.). Udvalget advarer mod de restriktive betingelser, der er fastsat i den nuværende EHFF-forordning, og som drastisk begrænser dennes indvirkning på afbødningen af klimaforandringerne. EHFF efter 2020 skal spille en afgørende rolle med hensyn til at mindske sektorens energibalance;

26. understreger behovet for at opretholde og forhøje — med mindst 10 % — den økonomiske støtte til indsamling og systematisering af data samt til anvendt forskning. Sektoren bør inddrages i denne proces ved at fremme kontakterne mellem fiskere og forskere;

27. mener, at denne indsats bør kædes sammen med vedtagelsen af mere hensigtsmæssige foranstaltninger til bevarelse af havenes ressourcer og tilpasning af fiskeriindsatsen. RU peger dog på behovet for at opretholde støtten til foranstaltninger, som kompenserer flåden for den socioøkonomiske skadevirkning af miljøtiltag såsom biologiske hvileperioder, midlertidige fiskeristop og andre fiskeribegrænsende foranstaltninger;

28. opfordrer til videreførelse af foranstaltninger, som bidrager til en bedre organisering af sektoren og dens interne samhørighed, tilskynder til samforvaltning i sektoren og fremhæver dennes betydning for en passende fastlæggelse og overholdelse af reglerne ( 2 )

29. anmoder om, at der afsættes flere midler til de rådgivende råd, og at deres ansvarsområder udvides med henblik på at regionalisere den fælles fiskeripolitik yderligere. Ved reformen af den fælles fiskeripolitik bør spørgsmålet om fuld inddragelse af de regioner, der er repræsenteret i rådene, tages op;

30. opfordrer til videreførelse af støtten til forarbejdnings- og markedsføringsindustrien for at styrke dens konkurrenceevne og skabe ensartede spilleregler. EU bør undgå uoverensstemmelser med andre politikker såsom markeds- og toldpolitik;

31. mener, at man bør fremme diversificering af de økonomiske aktiviteter i kystområderne og sikre, at de supplerer hinanden, ved at gøre brug af lokaludviklingsstrategier styret af lokalsamfundet, især i de kystområder, der ligger uden for byerne, hvor disse strategier i høj grad har medvirket til at fastholde befolkningen. Af denne årsag bør flerfondsfinansieringen af den lokalt styrede udvikling styrkes;

32. foreslår, at EHFF støtter initiativer og aktiviteter, som er relateret til og direkte påvirket af de maritime erhverv og fiskerisektoren. Derfor anbefaler RU, at der oprettes et finansielt instrument på EU-plan ( 3 ) , som kan indskyde risikovillig kapital og stille bankgarantier for lån, forudsat at investeringerne bidrager til forbedring af de maritime erhvervs og fiskeriets, skaldyrsfiskeriets, saltvands- og ferskvandsakvakulturens og den maritime industrikædes miljømæssige bæredygtighed;

33. opfordrer til, at der udarbejdes en hvidbog med titlen »Havenes centrale betydning for EU«, som skal indeholde en køreplan for havene for hvert af EU's politikområder.

Muligheder for koordinering og synergieffekt med andre fonde

34. Det Europæiske Regionsudvalg peger på muligheden for at skabe synergier og trække på andre sektorspecifikke fondes kapacitet for at fremme socioøkonomiske fremskridt i kystområderne uden nødvendigvis at omdefinere deres struktur, eftersom deres respektive udformning og mål forebygger overlapninger. Udvalget opfordrer på ny til, at tværregionale, nationale og overnationale projekter, der er i overensstemmelse med den strategiske ramme for initiativet og strategierne for intelligent specialisering, skal kunne finansieres ved fælles udnyttelse af regionale og nationale fonde samt EU-fonde under en forenklet ramme og tildeles EU-støtte uden at skulle deltage i nye projektindkaldelser;

35. understreger, at den integrerede flerfondsmetode i de nuværende europæiske struktur- og investeringsfonde, herunder EHFF, bør styrkes efter 2020 ved at fjerne eksisterende lovgivningsmæssige forskelle, som i øjeblikket begrænser disse fondes mulighed for i fællesskab at skabe resultater på lokalt plan, herunder via lokaludvikling styret af lokalsamfundet;

36. mener, at der især kan opnås synergier ved at udnytte Den Europæiske Landbrugsfond for Udvikling af Landdistrikterne på projekter i kystområder uden for byerne, som gennemføres ved hjælp af strategier for lokalt styret udvikling, og det bør også undersøges, om disse fonde kan anvendes på akvakultur af enhver art med særlig vægt på ferskvandsakvakultur, der drives i medlemsstater uden adgang til havet, hvilket de pågældende stater og regioner ved flere lejligheder udtrykkeligt har anmodet om;

37. går ind for, at Den Europæiske Fond for Regionaludvikling (EFRU) kan yde støtte til infrastruktur knyttet til de maritime erhverv og fiskeriet, herunder især havne, hvis gennemførelse bidrager til den regionale udvikling i meget isolerede udkantsområder. RU foreslår, at der gives mulighed for, at visse aktiviteter i forarbejdningssektoren kan få del i EFRU-støtten til SMV'er;

38. anmoder om en forstærket indsats på uddannelsesområdet, især i forbindelse med generationsskiftet, gennem økonomisk støtte under Den Europæiske Socialfond;

39. er af den opfattelse, at den blå økonomi i tråd med de fremsatte anbefalinger i RU's udtalelse om »Blå vækst« ( 4 ) stadig har et uudnyttet potentiale til at skabe flere arbejdspladser og økonomisk vækst på europæisk plan gennem intelligente investeringer i innovative, fremtidsorienterede virksomheder. RU mener, at overlapningen mellem EHFF og Horisont 2020 på områderne fiskeri, akvakultur og havforskning bør begrænses.

En ny forenklet og mere smidig fond, som er specifikt tilpasset til den fælles fiskeripolitik

40. Det Europæiske Regionsudvalg går stærkt ind for en betydelig forenkling af EHFF, hvor EU fastlægger de overordnede retningslinjer og de forskellige havområder og regioner tilpasser anvendelsen til de lokale forhold, uden at reglerne gøres mere indviklede på hvert trin i kompetence- og forvaltningsniveauet. RU mener, at denne forenkling også bør omfatte indførelse af færre og enklere krav og blanketter til ansøgning om støtte, og understreger, at ansøgningsproceduren bør være håndterbar for en enkelt virksomhed uden ekspertbistand eller rådgivning fra tredjeparter;

41. deler ønsket om en fond, der er tilpasset til den fælles fiskeripolitik og de konkrete forhold i sektoren. RU minder om, at det er målene for den fælles fiskeripolitik, som bør definere EHFF i dens egenskab af et specifikt finansieringsprogram, og ikke omvendt. RU understreger, at bestemmelserne for fondene bør tilpasses til de aktiviteter, der skal gennemføres, og at man bør undgå forsinkelser i udbetalingen af midler til støttemodtagerne for ikke at påføre dem økonomiske problemer;

42. understreger betydningen af klart at definere de støtteberettigede elementer for at sikre en gnidningsfri og korrekt anvendelse af fonden. Først bør man fastlægge de generelle støttekriterier og derefter præcisere, hvilke aspekter, der bør støttes inden for hvert havområde og region. Udvalget anmoder navnlig Kommissionen om at fastlægge/udarbejde en definition af det ikkeindustrielle kystfiskeri, som tager højde for nye kriterier, og som modsvarer de faktiske forhold og mangfoldigheden af EU's fiskerflåde;

43. mener, at den bedste løsning i betragtning af fiskerivirksomheders lille gennemsnitsstørrelse er direkte offentlig støtte i form af tilskud. RU understreger, at denne model vil garantere kontrol med det endelige anvendelsesformål og gennemførelsen, skabe en direkte løftestandseffekt, stimulere initiativer, skabe tillid og sikre tilvejebringelse af finansiering ved at tjene som sikkerhed for opnåelse af investeringsmidler;

44. mener, at man sammen med små og mellemstore virksomheder bør udvikle et større samarbejde og mere synergi og oprette flere centre med det sigte at fremme forskning og innovation og teste nye innovationer på pilotniveau;

45. rejser igen spørgsmålet, om man ikke bør give virksomheder med mange beskæftigede eller en stor omsætning adgang til direkte økonomisk støtte, om end delvist. RU mener, at disse virksomheders kapacitet til at sætte gang i forskning, udvikling og innovation, forbedre arbejdsvilkårene og skabe merværdi i landdistrikter med kystlinje kan blive tabt på gulvet af mangel på støtte;

46. understreger betydningen af, at alle sektorer inden for de maritime erhverv og fiskeriet kan få adgang til støtte på grundlag af deres mål og karakteristika. RU mener, at støtten fra fonden bør nå ud til alle kystområder, herunder de store bycentre med en markant maritim karakter og tilknytning til fiskeriet, som også bør kunne få støtte fra EHFF;

47. bakker op om styrkelsen af fondens stedbaserede tilgang gennem fastlæggelse af havområdestrategier for at tilbyde løsninger, der er tilpasset til de europæiske regioners forskellige omstændigheder og udfordringer, og undgå et forslag, som tvinger alle til at følge samme model;

48. anmoder om, at regionerne får en større rolle at spille og større autonomi i forbindelse med fastlæggelsen af mål og anvendelsesområder for udgifterne. Selv om EHFF i øjeblikket forvaltes på medlemsstatsniveau, findes der vellykkede eksempler på, at forvaltningen i nogle medlemsstater er blevet uddelegeret til de kompetente regionale myndigheder. Den nye EHFF-forordning bør udtrykkeligt bakke op om denne udvikling. RU gør opmærksom på den enstemmige opbakning til dette ønske og på de positive erfaringer med forvaltningen af EHFF i en lang række regioner. Dette ønske om regional tilpasning gælder i særlig grad regionerne i den yderste periferi, for hvilke betingelserne for anvendelse af EHFF for så vidt angår støtteberettigelse, medfinansieringssatser og støtteintensitet også bør gennemgås og forbedres. Derudover bør støtte under planerne for godtgørelse af meromkostninger for fiskevarer og akvakulturprodukter i regionerne i den yderste periferi — under behørig hensyntagen til målsætninger og særlige kendetegn — intensiveres, og der bør indføres gennemførelsesbestemmelser på linje med dem, der anvendes for tilsvarende støtte i landbrugssektoren.

En ny fond til håndtering af fremtidens udfordringer

49. Det Europæiske Regionsudvalg ser gerne, at den nye havpolitik for EU støtter udviklingen af nye teknologier og skræddersyede løsninger til at modvirke klimaforandringerne. Udvalget minder om, at de marine økosystemers funktion i dag trues af klimaforandringerne, forurening og overudnyttelse af ressourcerne;

50. understreger betydningen af den integrerede havpolitik og behovet for at afsætte flere midler hertil for at sætte skub i jobskabelsen og gøre de maritime aktiviteter mere lønsomme. RU peger på nødvendigheden af at afsætte øremærkede midler og understreger, at det grænseoverskridende, tværnationale og tværregionale samarbejde bør betragtes som et grundlæggende element i denne forbindelse, især på områder såsom maritim fysisk planlægning, indsamling af data, forbedring af sikkerhed og overvågning samt oprettelse af udsætningsområder for fisk;

51. opfordrer til, at der etableres en EU-»mekanisme/-fond« for investeringer i den blå økonomi, som er udmøntningen af Juncker 2.0-planens maritime dimension, og som kan udstyres med to supplerende interventionsmuligheder: direkte finansiering på EU-niveau af strukturelle eller risikobetonede projekter og etablering af regionale investeringsplatforme;

52. fremhæver den fælles fiskeripolitiks og den integrerede havpolitiks eksterne dimension og i denne forbindelse navnlig vigtigheden af at bakke op om EU's bidrag til en bedre forvaltning af verdenshavene. RU mener, at denne indsats bidrager til at styrke bæredygtigheden og konkurrenceevnen i EU's maritime erhverv og fiskerisektor gennem opnåelse af lige konkurrencevilkår og mere bæredygtige verdenshave;

53. mener, at den maritime sektor har potentiale til at skabe flere arbejdspladser og økonomisk vækst. RU gør opmærksom på, at nogle regioner allerede har udviklet detaljerede planer for udviklingen af den blå økonomi, og at mange andre er i fuld gang hermed;

54. minder om, at det maritime område er genstand for stigende opmærksomhed på internationalt plan, såvel i konklusionerne fra COP21 og COP22 som i frihandelsaftalerne, og at de maritime virksomheder i EU står over for en stærk international konkurrence i alle sektorer inden for den blå økonomi såsom transport, energi, innovation, skibsbygning, fiskeri og akvakultur. RU anser derfor en konsekvent EU-politik med en tilstrækkelig finansiering for at være den bedste løsning for EU's maritime regioner og opfordrer EU til at investere i disse sektorer, især inden for vedvarende havenergi og marin bioteknologi, hvor vi kan blive førende på verdensplan;

55. advarer om, at brexit er en stor udfordring, som kaster en skygge over den maritime sektor og fiskerisektoren på såvel kort sigt som lang sigt, og understreger behovet for at tage dette i betragtning og imødegå brexits indvirkning på regionerne ( 5 ) . RU frygter, at denne proces kan få negative følger for tildelingen af midler til fiskeriet og for markedsføringen af fiskevarer, og anmoder om økonomisk støtte for at afbøde denne negative indvirkning;

56. går ind for, at lokaludviklingsstrategier styret af lokalsamfundet tildeles en større andel af finansieringspakken, eftersom dette instrument har vist sig effektivt i små kystsamfund. RU mener, at disse strategier bør omfatte nye arbejdsformer for at formidle den maritime sektors og fiskerisektorens vigtige socioøkonomiske rolle og gøre dem attraktive for unge for at fremme generationsskiftet. RU fremhæver den rolle, som netværket af fiskeriområder (FARNET) spiller og har mulighed for at spille i forbindelse med samordningen af indsatsen.

Bruxelles, den 16. maj 2018. Karl-Heinz LAMBERTZ Formand for Det Europæiske Regionsudvalg

(1) Som nævnt på den maritime del af CPMR's (Konferencen af Perifere Kystregioner i Europa) generalforsamling i Helsingfors. Man må huske på, at CPMR repræsenterer de fleste af EU's vigtige kyst- og fiskeriregioner, som modtager midler fra EHFF. Denne tilgang vil åbne mulighed for at sikre et stabilt budget for den fælles fiskeripolitik og støtte en mere ambitiøs udvikling af tiltag under den integrerede havpolitik.

(2) Det er nødvendigt at fremhæve mere vellykkede løsninger, der kan tjene som model for andre, hvortil der ydes støtte. I denne forbindelse kan der eksempelvis peges på de formelle samforvaltningsudvalg, hvori en lang række aktører såsom fiskere, forskere, NGO'er, de offentlige myndigheder og andre aktører i Catalonien deltager, eller forvaltningssystemerne for skaldyr i Galicien.

(3) En høring har vist, at et flertal af SMV'erne, organisationerne og de nye virksomheder i den blå økonomi ønsker en sådan fond.

(4) Se RU's udtalelse — En ny fase i EU's politik for blå vækst (NAT-VI/019).

(5) Se RU's undersøgelse om konsekvenserne af Det Forenede Kongeriges udtræden af Den Europæiske Union for EU's lokale og regionale myndigheder.